                  11.12.2018

                  SL

                  Uradni list Evropske unije

                  L 314/47

         SKLEP SVETA (SZVP) 2018/1940
         z dne 10. decembra 2018
         o spremembi Sklepa 2010/788/SZVP o omejitvenih ukrepih proti Demokratični republiki Kongo
         SVET EVROPSKE UNIJE JE –
         ob upoštevanju Pogodbe o Evropski uniji in zlasti člena 29 Pogodbe,
         ob upoštevanju predloga visokega predstavnika Unije za zunanje zadeve in varnostno politiko,
         ob upoštevanju naslednjega:

                     (1)

                     Svet je 20. decembra 2010 sprejel Sklep 2010/788/SZVP (1) o omejitvenih ukrepih proti Demokratični republiki Kongo.

                     (2)

                     Svet je v odziv na oviranje volilnega procesa in s tem povezane kršitve človekovih pravic v Demokratični republiki Kongo 12. decembra 2016 sprejel Sklep (SZVP) 2016/2231 (2). Z navedenim sklepom je bil spremenjen Sklep 2010/788/SZVP, med drugim z uvedbo avtonomnih omejitvenih ukrepov v na podlagi členua3(2) navedenega sklepa.

                     (3)

                     Na podlagi pregleda ukrepov iz člena 3(2) Sklepa 2010/788/SZVP bi bilo treba omejitvene ukrepe podaljšati do 12. decembra 2019.

                     (4)

                     Svet je v svojih sklepih iz decembra 2017 pozval vse akterje v Kongu, zlasti kongovske organe in institucije, naj v volilnem procesu delujejo konstruktivno. Glede na prihajajoče volitve Svet ponovno poudarja, kako pomembno je, da bodo te verodostojne in vključujoče ter v skladu z željo kongovskega ljudstva, da izvoli svoje predstavnike. Zaradi volitev v Demokratični republiki Kongo bo Svet nadalje pregledal omejitvene ukrepe, ki jih je pripravljen ustrezno prilagoditi.

                     (5)

                     Spremeniti bi bilo treba utemeljitve za osem oseb iz Priloge II. Poleg tega bi bilo treba posodobiti informacije o vseh osebah na seznamu iz navedene priloge.

                     (6)

                     Sklep 2010/788/SZVP bi bilo zato treba ustrezno spremeniti –

               SPREJEL NASLEDNJI SKLEP:

            Člen 1
            Odstavek 2 člena 9 Sklepa 2010/788/SZVP se nadomesti z naslednjim:

                  „2.   Ukrepi iz člena 3(2) se uporabljajo do 12. decembra 2019. Če Svet meni, da cilji ukrepov niso bili doseženi, jih po potrebi obnovi ali spremeni.“

            Člen 2
            Seznam iz Priloge II k Sklepu 2010/788/SZVP se nadomesti s seznamom iz Priloge k temu sklepu.

            Člen 3
            Ta sklep začne veljati dan po objavi v Uradnem listu Evropske unije.

            V Bruslju, 10. decembra 2018

                  Za Svet

                  Predsednica

               F. MOGHERINI

            (1)  Sklep Sveta 2010/788/SZVP z dne 20. decembra 2010 o omejitvenih ukrepih proti Demokratični republiki Kongo in razveljavitvi Skupnega stališča 2008/369/SZVP (UL L 336, 21.12.2010, str. 30).

            (2)  Sklep Sveta (SZVP) 2016/2231 z dne 12. decembra 2016 o spremembi Sklepa 2010/788/SZVP o omejitvenih ukrepih proti Demokratični republiki Kongo (UL L 336 I, 12.12.2016, str. 7).

            PRILOGA

                     „PRILOGA II

                        SEZNAM OSEB IN SUBJEKTOV IZ ČLENA 3(2)

                     A.   Osebe

                                 Ime

                                 Informacije za ugotavljanje istovetnosti

                                 Razlog za uvrstitev na seznam

                                 Datum uvrstitve na seznam

                                 1.

                                 Ilunga Kampete

                                 tudi Gaston Hughes Ilunga Kampete; tudi Hugues Raston Ilunga Kampete.
                                 Datum rojstva: 24.11.1964.
                                 Kraj rojstva: Lubumbaši (DR Kongo).
                                 Številka vojaške osebne izkaznice: 1-64-86-22311-29.
                                 Državljanstvo: DR Kongo.
                                 Naslov: 69, avenue Nyangwile, Kinsuka Mimosas, Kinshasa/Ngaliema, RDC.

                                 Kot poveljnik republikanske garde (GR) je bil Ilunga Kampete odgovoren za enote GR, nameščene na terenu, in sodeloval pri nesorazmerni uporabi sile in nasilni represiji septembra 2016 v Kinšasi. V tej funkciji je Ilunga Kampete torej sodeloval pri načrtovanju, vodenju in izvajanju dejanj, ki pomenijo hude kršitve človekovih pravic v DR Kongo.

                                 12.12.2016

                                 2.

                                 Gabriel Amisi Kumba

                                 tudi Gabriel Amisi Nkumba; ‚Tango Fort‘; ‚Tango Four‘.
                                 Datum rojstva: 28.5.1964.
                                 Kraj rojstva: Malela (DR Kongo).
                                 Številka vojaške osebne izkaznice:
                                 1-64-87-77512-30. Državljanstvo: DR Kongo.
                                 Naslov: 22, avenue Mbenseke, Ma Campagne, Kinshasa/Ngaliema, RDC.

                                 Bivši poveljnik 1. obrambnega območja kongovske vojske (FARDC), katere sile so bile udeležene pri nesorazmerni uporabi sile in nasilni represiji septembra 2016 v Kinšasi. V tej funkciji je Gabriel Amisi Kumba torej sodeloval pri načrtovanju, vodenju in izvajanju dejanj, ki pomenijo hude kršitve človekovih pravic v DR Kongo.
                                 Julija 2018 je bil Gabriel Amisi Kumba imenovan za namestnika načelnika štaba kongovskih oboroženih sil (FARDC), odgovoren za operacije in obveščevalne dejavnosti.

                                 12.12.2016

                                 3.

                                 Ferdinand Ilunga Luyoyo

                                 Datum rojstva: 8.3.1973.
                                 Kraj rojstva: Lubumbaši (DR Kongo).
                                 Št. potnega lista: OB0260335
                                 (veljavnost od 15.4.2011 do 14.4.2016).
                                 Državljanstvo: DR Kongo.
                                 Naslov: 2, avenue des Orangers, Kinshasa/Gombe, RDC.

                                 Kot poveljnik protiizgredne enote Légion Nationale d'Intervention kongovske nacionalne policije je bil Ferdinand Ilunga Luyoyo odgovoren za nesorazmerno uporabo sile in nasilno represijo septembra 2016 v Kinšasi. V tej funkciji je Ferdinand Ilunga Luyoyo torej sodeloval pri načrtovanju, vodenju in izvajanju dejanj, ki pomenijo hude kršitve človekovih pravic v DR Kongo.
                                 Julija 2017 je bil Ferdinand Ilunga Luyoyo imenovan za poveljnika enote kongovske nacionalne policije, ki je odgovorna za varovanje institucij in visokih uradnikov.

                                 12.12.2016

                                 4.

                                 Celestin Kanyama

                                 tudi Kanyama Tshisiku Celestin; Kanyama Celestin Cishiku Antoine; Kanyama Cishiku Bilolo Célestin;
                                 Esprit de mort.
                                 Datum rojstva: 4.10.1960.
                                 Kraj rojstva: Kananga (DR Kongo).
                                 Državljanstvo: DR Kongo.
                                 Št. potnega lista: OB0637580
                                 (veljavnost od 20.5.2014 do 19.5.2019).
                                 Imetnik schengenskega vizuma št. 011518403, izdanega 2. julija 2016.
                                 Naslov: 56, avenue Usika, Kinshasa/Gombe, RDC.

                                 Kot komisar kongovske nacionalne policije (PNC) je bil Celestin Kanyama odgovoren za nesorazmerno uporabo sile in nasilno represijo septembra 2016 v Kinšasi. V tej funkciji je Celestin Kanyama torej sodeloval pri načrtovanju, vodenju in izvajanju dejanj, ki pomenijo hude kršitve človekovih pravic v DR Kongo.
                                 Celestin Kanyama je bil julija 2017 imenovan za generalnega direktorja šol za usposabljanje nacionalne policije.

                                 12.12.2016

                                 5.

                                 John Numbi

                                 tudi John Numbi Banza Tambo; John Numbi Banza Ntambo; Tambo Numbi.
                                 Datum rojstva: 16.8.1962.
                                 Kraj rojstva: Jadotville-Likasi-Kolwezi (DR Kongo).
                                 Državljanstvo: DR Kongo.
                                 Naslov: 5, avenue Oranger, Kinshasa/Gombe, RDC.

                                 Nekdanji generalni inšpektor kongovske nacionalne policije, John Numbi, je sodeloval zlasti v kampanji nasilnega ustrahovanja v času guvernerskih volitev v štirih nekdanjih provincah Katanga marca 2016 ter je kot tak odgovoren za oviranje sporazumne in miroljubne rešitve, ki bi omogočila izvedbo volitev v DR Kongo. John Numbi je bil julija 2018 imenovan za generalnega inšpektorja kongovskih oboroženih sil (FARDC).

                                 12.12.2016

                                 6.

                                 Roger Kibelisa

                                 tudi Roger Kibelisa Ngambaswi.
                                 Datum rojstva: 9.9.1959.
                                 Kraj rojstva: Fayala (DR Kongo).
                                 Državljanstvo: DR Kongo.
                                 Naslov: 24, avenue Photopao, Kinshasa/Mont Ngafula, RDC.

                                 Kot direktor za notranje zadeve v nacionalni obveščevalni službi (ANR) Roger Kibelisa sodeluje v kampanji nasilnega ustrahovanja, ki jo izvajajo pripadniki nacionalne obveščevalne službe proti članom opozicije, vključno s samovoljnimi aretacijami in zadržanji. Roger Kibelisa je torej spodkopal pravno državo in oviral sporazumno in miroljubno rešitev, ki bi omogočila izvedbo volitev v DR Kongo.

                                 12.12.2016

                                 7.

                                 Delphin Kaimbi

                                 tudi Delphin Kahimbi Kasagwe; Delphin Kayimbi Demba Kasangwe; Delphin Kahimbi Kasangwe; Delphin Kahimbi Demba Kasangwe; Delphin Kasagwe Kahimbi.
                                 Datum rojstva: 15.1.1969 (ali: 15.7.1969).
                                 Kraj rojstva: Kiniezire/Goma (DR Kongo).
                                 Državljanstvo: DR Kongo.
                                 Diplomatski potni list št.: DB0006669 (veljavnost od 13.11.2013 do 12.11.2018).
                                 Naslov: 1, 14eme rue, Quartier Industriel, Linete, Kinshasa, RDC.

                                 Nekdanji vodja vojaške obveščevalne službe (ex-DEMIAP), dela nacionalnega operativnega centra, poveljniške in nadzorne strukture, ki je odgovorna za samovoljne aretacije in nasilno represijo septembra 2016 v Kinšasi, ter odgovoren za sile, ki so sodelovale pri ustrahovanju in samovoljnih aretacijah, s tem pa ovirale sporazumno in miroljubno rešitev, ki bi omogočila izvedbo volitev v DR Kongo. Delphin Kaimbi je bil julija 2018 imenovan za pomočnika načelnika štaba v okviru generalštaba FARDC in je odgovoren za obveščevalne dejavnosti.

                                 12.12.2016

                                 8.

                                 Evariste Boshab, nekdanji podpredsednik vlade in minister za notranje in varnostne zadeve

                                 tudi Evariste Boshab Mabub Ma Bileng.
                                 Datum rojstva: 12.1.1956.
                                 Kraj rojstva: Tete Kalamba (DR Kongo).
                                 Državljanstvo: DR Kongo.
                                 Številka diplomatskega potnega lista: DP0000003 (veljavnost od 21.12.2015 do 20.12.2020).
                                 Veljavnost schengenskega vizuma potekla 5.1.2017.
                                 Naslov: 3, avenue du Rail, Kinshasa/Gombe, RDC.

                                 Evariste Boshab je bil med decembrom 2014 in decembrom 2016 kot podpredsednik vlade in minister za notranje in varnostne zadeve uradno odgovoren za policijske in varnostne službe ter usklajevanje dela guvernerjev provinc. V tej funkciji je bil odgovoren za aretacije aktivistov in pripadnikov opozicije, pa tudi za prekomerno uporabo sile, tudi med septembrom 2016 in decembrom 2016 v odziv na demonstracije v Kinšasi, ko so varnostne službe ubile ali poškodovale številne civiliste. Evariste Boshab je torej sodeloval pri načrtovanju, vodenju ali storitvi dejanj, ki pomenijo hudo kršitev človekovih pravic v DR Kongo.

                                 29.5.2017

                                 9.

                                 Alex Kande Mupompa, nekdanji guverner province Osrednji Kasai

                                 tudi Alexandre Kande Mupomba; Kande-Mupompa.
                                 Datum rojstva: 23.9.1950.
                                 Kraj rojstva: Kananga (DR Kongo).
                                 Državljanstvo: Državljan DR Kongo in Belgije.
                                 Številka potnega lista DR Kongo: OP0024910 (veljavnost od 21.3.2016 do 20.3.2021).
                                 Naslova: Messidorlaan 217/25, 1180 Uccle, Belgija.
                                 1, avenue Bumba, Kinshasa/ Ngaliema, RDC.

                                 Alex Kande Mupompa je bil kot guverner province Osrednji Kasai do oktobra 2017 odgovoren za prekomerno uporabo sile, nasilno represijo in izvensodne usmrtitve, ki so jih v tej provinci od avgusta 2016 zagrešile varnostne sile in kongovska nacionalna policija, vključno z uboji na ozemlju Dibaye februarja 2017.
                                 Alex Kande Mupompa je torej sodeloval pri načrtovanju, vodenju ali storitvi dejanj, ki pomenijo hudo kršitev človekovih pravic v DR Kongo.

                                 29.5.2017

                                 10.

                                 Jean-Claude Kazembe Musonda, nekdanji guverner province Haut Katanga (Zgornja Katanga)

                                 Datum rojstva: 17.5.1963.
                                 Kraj rojstva: Kashobwe (DR Kongo).
                                 Državljanstvo: DR Kongo.
                                 Naslov: 7891, avenue Lubembe, Quartier Lido, Lubumbashi, Haut-Katanga, RDC.

                                 Jean-Claude Kazembe Musonda je bil kot guverner province Haut Katanga (funkcijo je opravljal do aprila 2017) odgovoren za prekomerno uporabo sile in nasilno represijo v tej provinci, ki so jo izvajale varnostne sile in kongovska nacionalna policija, tudi med 15. in 31. decembrom 2016, ko so se varnostne sile, vključno z agenti PNC, z uporabo smrtonosne sile odzvale na proteste v Lubumbashiju ter pri tem ubile 12 in ranili 64 civilistov.
                                 Jean-Claude Kazembe Musonda je torej sodeloval pri načrtovanju, vodenju ali storitvi dejanj, ki pomenijo hudo kršitev človekovih pravic v DR Kongo.

                                 29.5.2017

                                 11.

                                 Lambert Mende, minister za komunikacijo in medije ter predstavnik vlade za javnost

                                 tudi Lambert Mende Omalanga.
                                 Datum rojstva: 11.2.1953.
                                 Kraj rojstva: Okolo (DR Kongo).
                                 Številka diplomatskega potnega lista: DB0001939 (veljavnost od 4.5.2017 do 3.5.2022).
                                 Državljanstvo: DR Kongo.
                                 Naslov: 20, avenue Kalongo, Kinshasa/Ngaliema, RDC.

                                 Lambert Mende je od leta 2008 minister za komunikacije in v tej funkciji odgovoren za uporabo represivne medijske politike, ki krši pravico do svobode izražanja in obveščanja ter spodkopava sporazumno in mirno rešitev v smeri volitev v DR Kongo. Odlok, ki ga je sprejel 12. novembra 2016, tujim medijskim hišam omejuje oddajanje iz DR Kongo.
                                 V nasprotju s političnim dogovorom, sklenjenim 31. decembra 2016 med predsedniško večino in opozicijskimi strankami, številne medijske hiše oktobra 2018 še vedno niso začele ponovno oddajati.
                                 Lambert Mende je v funkciji ministra za komunikacije in medije tako odgovoren za oviranje sporazumne in mirne rešitve v smeri volitev v DR Kongo, tudi z represijo.

                                 29.5.2017

                                 12.

                                 Brigadni general Eric Ruhorimbere, namestnik poveljnika 21. vojaškega okrožja (Mbuji-Mayi)

                                 tudi Eric Ruhorimbere Ruhanga; Tango Two; Tango Deux.
                                 Datum rojstva: 16.7.1969.
                                 Kraj rojstva: Minembwe (DR Kongo).
                                 Številka vojaške osebne izkaznice: 1-69-09-51400-64.
                                 Državljanstvo: DR Kongo.
                                 Številka potnega lista DR Kongo: OB0814241.
                                 Naslov: Mbujimayi, Kasai Province, RDC.

                                 Eric Ruhorimbere je kot namestnik poveljnika 21. vojaškega okrožja od septembra 2014 do julija 2018 odgovoren za prekomerno uporabo sile in izvensodne usmrtitve, predvsem pripadnikov milice Nsapu ter žensk in otrok, ki jih izvajajo sile FARDC.
                                 Eric Ruhorimbere je torej sodeloval pri načrtovanju, vodenju ali storitvi dejanj, ki pomenijo hudo kršitev človekovih pravic v DR Kongo. Eric Ruhorimbere je bil julija 2018 imenovan za poveljnika operativnega sektorja ‚Nord Equateur‘.

                                 29.5.2017

                                 13.

                                 Ramazani Shadari, nekdanji podpredsednik vlade in minister za notranje in varnostne zadeve

                                 tudi Emmanuel Ramazani Shadari Mulanda; Shadary.
                                 Datum rojstva: 29.11.1960.
                                 Kraj rojstva: Kasongo (DR Kongo).
                                 Državljanstvo: DR Kongo.
                                 Naslov: 28, avenue Ntela, Mont Ngafula, Kinshasa, RDC.

                                 Ramazani Shadari je bil do februarja 2018 kot podpredsednik vlade in minister za notranje in varnostne zadeve uradno odgovoren za policijske in varnostne službe ter usklajevanje dela guvernerjev provinc. V tej funkciji je bil odgovoren za aretacije aktivistov in članov opozicije, pa tudi za prekomerno uporabo sile, kot se kaže v nasilnem zatrtju pripadnikov gibanja Bundu Dia Kongo (BDK) v osrednjem Kongu, za represijo januarja in februarja 2017 v Kinšasi ter prekomerno uporabo sile in nasilne represije v provincah Kasai.
                                 V tej funkciji je Ramazani Shadari torej sodeloval pri načrtovanju, vodenju ali storitvi dejanj, ki pomenijo hudo kršitev človekovih pravic v DR Kongo.
                                 Ramazani Shadari je bil februarja 2018 imenovan za stalnega sekretarja Parti du peuple pour la reconstruction et le développement (PPRD).

                                 29.5.2017

                                 14.

                                 Kalev Mutondo, vodja (uradno generalni sekretar) nacionalne obveščevalne službe (ANR)

                                 tudi Kalev Katanga Mutondo, Kalev Motono, Kalev Mutundo, Kalev Mutoid, Kalev Mutombo, Kalev Mutond, Kalev Mutondo Katanga, Kalev Mutund.
                                 Datum rojstva: 3.3.1957.
                                 Državljanstvo: DR Kongo.
                                 Številka potnega lista: DB0004470 (izdan: 8.6.2012 – iztek veljavnosti: 7.6.2017).
                                 Naslov: 24, avenue Ma Campagne, Kinshasa, RDC.

                                 Kalev Mutondo je kot vodja nacionalne obveščevalne službe (ANR) z dolgoročnim mandatom vpleten v in odgovoren za samovoljne aretacije in pridržanja pripadnikov opozicije, aktivistov civilne družbe in drugih, pa tudi slabo ravnanje z njimi. Iz tega sledi, da krši načelo pravne države in ovira sporazumno in miroljubno rešitev za izvedbo volitev v DR Kongo, sodeluje pa tudi pri načrtovanju ali vodenju dejanj, ki pomenijo hude kršitve človekovih pravic v DR Kongo.

                                 29.5.2017

                           B.   Subjekti
                     […]

               “


title: Sklep Sveta (EU) 2018/1938 z dne 18. septembra 2018 o stališču, ki se v imenu Evropske unije zavzame v okviru pridružitvenega sveta, ustanovljenega z Evro-mediteranskim sporazumom o pridružitvi med Evropskima skupnostma in njunimi državami članicami na eni strani in Kraljevino Maroko na drugi strani glede sprejetja priporočila o odobritvi podaljšanja akcijskega načrta EU-Maroko o uveljavitvi prednostnega statusa (2013–2017)

text:
                  11.12.2018

                  SL

                  Uradni list Evropske unije

                  L 314/38

         SKLEP SVETA (EU) 2018/1938
         z dne 18. septembra 2018
         o stališču, ki se v imenu Evropske unije zavzame v okviru pridružitvenega sveta, ustanovljenega z Evro-mediteranskim sporazumom o pridružitvi med Evropskima skupnostma in njunimi državami članicami na eni strani in Kraljevino Maroko na drugi strani glede sprejetja priporočila o odobritvi podaljšanja akcijskega načrta EU-Maroko o uveljavitvi prednostnega statusa (2013–2017)
         SVET EVROPSKE UNIJE JE –
         ob upoštevanju Pogodbe o delovanju Evropske unije in zlasti člena 217 v povezavi s členom 218(9) Pogodbe,
         ob upoštevanju skupnega predloga visokega predstavnika Unije za zunanje zadeve in varnostno politiko ter Evropske komisije,
         ob upoštevanju naslednjega:

                     (1)

                     Evro-mediteranski pridružitveni sporazum med Evropskima skupnostma in njunimi državami članicami na eni strani in Kraljevino Maroko na drugi strani (1) (v nadaljnjem besedilu: Sporazum) je bil podpisan 26. februarja 1996 in je začel veljati 1. marca 2000 (2).

                     (2)

                     V skladu s členom 80 Sporazuma je pridružitveni svet,ustanovljen s Sporazumom, pooblaščen za sprejemanje sklepov in tudi dajanje priporočil.

                     (3)

                     Pridružitveni svet je 16. decembra 2013 sprejel priporočilo glede izvajanja akcijskega načrta EU-Maroko o uveljavitvi prednostnega statusa (2013–2017) (3) (v nadaljnjem besedilu: akcijski načrt).

                     (4)

                     Za zagotovitev kontinuitete med akcijskim načrtom in prihodnjimi prednostnimi nalogami partnerstva, bi moral pridružitveni svet z izmenjavo pisem sprejeti priporočilo o odobritvi podaljšanja akcijskega načrta.

                     (5)

                     Primerno je, da se v zvezi s sprejetjem priporočila o odobritvi podaljšanja akcijskega načrta določi stališče, ki se v imenu Unije zavzame v pridružitvenem svetu, saj ima priporočilo pravne učinke.

                     (6)

                     Podaljšanje akcijskega načrta bo podlaga odnosov med EU in Marokom za tekoče leto, hkrati pa bo omogočilo začetek pogajanj za določitev smernic in novih prednostnih naloge partnerstva med EU in Marokom za prihodnja leta –

               SPREJEL NASLEDNJI SKLEP:

            Člen 1
            Stališče, ki se v imenu Evropske unije zavzame v okviru pridružitvenega sveta, ustanovljenega z Evro-mediteranskim sporazumom o pridružitvi med Evropskima skupnostma in njunimi državami članicami na eni strani in Kraljevino Maroko na drugi strani glede sprejetja priporočila o odobritvi enoletnega podaljšanja akcijskega načrta EU-Maroko o uveljavitvi prednostnega statusa (2013–2017), ki se začne po njegovem zaključku, temelji na osnutku priporočila, priloženem temu sklepu.

            Člen 2
            Ta sklep je naslovljen na Komisijo in visokega predstavnika.

            V Bruslju, 18. septembra 2018

                  Za Svet

                  Predsednik

               G. BLÜMEL

            (1)  UL L 70, 18.3.2000, str. 2.

            (2)  Sklep Sveta in Komisije 2000/204/ES, ESPJ z dne 26. januarja 2000 o sklenitvi Evro-mediteranskega pridružitvenega sporazuma med državami članicami Evropske skupnosti na eni strani ter Kraljevino Maroko na drugi (UL L 70, 18.3.2000, str. 1).

            (3)  Priporočilo št. 1/2013 pridružitvenega Sveta EU-Maroko z dne 16. decembra 2013 o izvajanju akcijskega načrta EU-Maroko v okviru evropske sosedske politike o uveljavitvi prednostnega statusa (2013-2017) (UL L 352, 24.12.2013, str. 78).

            OSNUTEK
            PRIPOROČILO št. 01/2018 PRIDRUŽITVENEGA SVETA EU-MAROKO
            z dne …
            o odobritvi enoletnega podaljšanja akcijskega načrta EU-Maroko o uveljavitvi prednostnega statusa (2013–2017)
            PRIDRUŽITVENI SVET EU-MAROKO JE –
            ob upoštevanju Evro-mediteranskega sporazuma o pridružitvi med Evropskima skupnostma in njunimi državami članicami na eni strani ter Kraljevino Maroko na drugi strani (1)

            ob upoštevanju naslednjega:

                        (1)

                        Evro-mediteranski sporazum med Evropskima skupnostma in njunimi državami članicami na eni strani in Kraljevino Maroko na drugi strani (v nadaljnjem besedilu: Sporazum) je začel veljati 1. marca 2000.

                        (2)

                        Pridružitveni svet je v skladu s členom 80 Sporazuma pooblaščen za dajanje priporočil, ki so po njegove mnenju potrebna za doseganje ciljev Sporazuma.

                        (3)

                        Na podlagi s člena 90 Sporazuma pogodbenici sprejmeta vse splošne in posebne ukrepe, potrebne za izpolnjevanje svojih obveznosti iz Sporazuma, ter poskrbita za doseganje ciljev Sporazuma.

                        (4)

                        Člen 10 poslovnika pridružitvenemu svetu omogoča, da sprejme priporočila v obdobju med zasedanji, in sicer po pisnem postopku.

                        (5)

                        Podaljšanje akcijskega načrta EU-Maroko o uveljavitvi prednostnega statusa (2013–2017) bo temelj odnosov med EU in Marokom v tekočem letu in bo omogočilo začetek pogajanj za določitev smernic in novih prednostnih nalog partnerstva med EU in Marokom za prihodnja leta –

                  PRIPOROČA:

               Edini člen 1
               Pridružitveni svet po pisnem postopku priporoča enoletno podaljšanje akcijskega načrta EU-Maroko o uveljavitvi prednostnega statusa (2013–2017).

               V …,

                     Za pridružitveni svet EU-Maroko

                     Predsednik

               (1)  UL L 70, 18.3.2000, str. 2.


title: Sklep Sveta (SZVP) 2018/1943 z dne 10. decembra 2018 o spremembi Sklepa (SZVP) 2017/2303 v podporo nadaljnjemu izvajanju Resolucije Varnostnega sveta ZN 2118 (2013) in sklepa Izvršnega sveta OPCW EC-M-33/DEC.1 o uničenju sirskega kemičnega orožja v okviru izvajanja Strategije EU proti širjenju orožja za množično uničevanje

text:
                  11.12.2018

                  SL

                  Uradni list Evropske unije

                  L 314/58

         SKLEP SVETA (SZVP) 2018/1943
         z dne 10. decembra 2018
         o spremembi Sklepa (SZVP) 2017/2303 v podporo nadaljnjemu izvajanju Resolucije Varnostnega sveta ZN 2118 (2013) in sklepa Izvršnega sveta OPCW EC-M-33/DEC.1 o uničenju sirskega kemičnega orožja v okviru izvajanja Strategije EU proti širjenju orožja za množično uničevanje
         SVET EVROPSKE UNIJE JE –
         ob upoštevanju Pogodbe o Evropski uniji ter zlasti členov 28(1) in 31(1) Pogodbe,
         ob upoštevanju predloga visokega predstavnika Unije za zunanje zadeve in varnostno politiko,
         ob upoštevanju naslednjega:

                     (1)

                     Svet je 12. decembra 2017 sprejel Sklep (SZVP) 2017/2303 (1).

                     (2)

                     V Sklepu (SZVP) 2017/2303 je določeno, da se dejavnosti iz člena 1(2) navedenega sklepa izvajajo v obdobju 12 mesecev od datuma sklenitve sporazuma o financiranju iz člena 3(3) navedenega sklepa.

                     (3)

                     Organizacija za prepoved kemičnega orožja (OPCW), ki je odgovorna za tehnično izvedbo projekta, je 3. oktobra 2018 Unijo zaprosila, naj dovoli podaljšanje obdobja izvajanja Sklepa (SZVP) 2017/2303 za 12 mesecev. To podaljšanje bi omogočilo OPCW, da nadaljuje z izvajanjem dejavnosti, kot so dopolnjene s sklepom, ki obravnava grožnjo uporabe kemičnega orožja (C-SS-4/DEC.3), konference držav pogodbenic Konvencije o prepovedi razvoja, proizvodnje, kopičenja zalog in uporabe kemičnega orožja ter o njegovem uničenju, in da uresniči načrtovane cilje teh dejavnosti, vključno z izboljšanjem usposobljenosti OPCW za obravnavanje grožnje uporabe kemičnega orožja.

                     (4)

                     Zahtevana sprememba Sklepa (SZVP) 2017/2303 se nanaša na člen 5(2) navedenega sklepa in oddelek 8 Priloge k navedenemu sklepu, kjer je treba spremeniti opise.

                     (5)

                     Dejavnosti iz člena 1(2) Sklepa (SZVP) 2017/2303, ki jih OPCW izrecno navaja v prošnji z dne 3. oktobra 2018, bi se lahko nadaljevale brez posledic za sredstva.

                     (6)

                     Sklep (SZVP) 2017/2303 bi bilo zato treba spremeniti in tako s podaljšanjem njegove veljavnosti omogočiti nadaljevanje izvajanja v njem določenih dejavnosti –

               SPREJEL NASLEDNJI SKLEP:

            Člen 1
            Sklep (SZVP) 2017/2303 se spremeni:

                        (1)

                        člen 5(2) se nadomesti z naslednjim:

                           „2.   Ta sklep preneha veljati 24 mesecev po datumu sklenitve sporazuma o financiranju med Komisijo ter OPCW iz člena 3(3) oziroma če do tedaj navedeni sporazum o financiranju ni sklenjen, šest mesecev po začetku veljavnosti tega sklepa.“;

                        (2)

                        besedilo oddelka 8 Priloge se nadomesti z naslednjim:

                           „Predvideno trajanje

                        Projekt bo predvidoma trajal 24 mesecev.“

            Člen 2
            Ta sklep začne veljati na dan sprejetja.

            V Bruslju, 10. decembra 2018

                  Za Svet

                  Predsednica

               F. MOGHERINI

            (1)  Sklep Sveta (SZVP) 2017/2303 z dne 12. decembra 2017 v podporo nadaljnjemu izvajanju Resolucije Varnostnega sveta ZN 2118 (2013) in sklepa Izvršnega sveta OPCW EC-M-33/DEC.1 o uničenju sirskega kemičnega orožja v okviru izvajanja Strategije EU proti širjenju orožja za množično uničevanje (UL L 329, 13.12.2017, str. 55).


title: Sklep Sveta (SZVP) 2018/1941 z dne 10. decembra 2018 o spremembi Sklepa (SZVP) 2016/610 o misiji Evropske unije za vojaško usposabljanje v Srednjeafriški republiki

text:
                  11.12.2018

                  SL

                  Uradni list Evropske unije

                  L 314/54

         SKLEP SVETA (SZVP) 2018/1941
         z dne 10. decembra 2018
         o spremembi Sklepa (SZVP) 2016/610 o misiji Evropske unije za vojaško usposabljanje v Srednjeafriški republiki
         SVET EVROPSKE UNIJE JE –
         ob upoštevanju Pogodbe o Evropski uniji ter zlasti člena 42(4) in člena 43(2) Pogodbe,
         ob upoštevanju predloga visokega predstavnika Unije za zunanje zadeve in varnostno politiko,
         ob upoštevanju naslednjega:

                     (1)

                     Svet je 19. aprila 2016 sprejel Sklep (SZVP) 2016/610 (1), s katerim je ustanovil misijo Evropske unije za vojaško usposabljanje v okviru SVOP v Srednjeafriški republiki (EUTM RCA).

                     (2)

                     Svet je 30. julija 2018 s Sklepom (SZVP) 2018/1082 (2) podaljšal mandat misije do 19. septembra 2020.

                     (3)

                     Svet je 15. oktobra 2018 v sklepih o Srednjeafriški republiki menil, da se je ustrezno odzvati na prošnjo oblasti Srednjeafriške republike po dodatni pomoči za notranje varnostne sile Srednjeafriške republike, in sicer s kar najhitrejšo vzpostavitvijo in delovanjem posebnega stebra za interoperabilnost pod okriljem misije EUTM RCA, ki bi bil odgovoren za dejavnosti strateškega svetovanja na tem področju.

                     (4)

                     Sklep (SZVP) 2016/610 bi bilo treba ustrezno spremeniti.

                     (5)

                     Poleg tega je Svet v svojih sklepih iz dne 15. oktobra 2018 potrdil, da bi bilo koristno nadaljevati razmislek o možnosti okrepitve dejavnosti Evropske unije v zvezi z notranjimi varnostnimi silami s posebnim civilnim ukrepom v okviru SVOP, kakor je izpostavljeno tudi v strateškem pregledu misije EUTM RCA. Svet je v teh sklepih opozoril, da bo o tej zadevi ponovno razpravljal poleti 2019 ob upoštevanju prvih rezultatov stebra za interoperabilnost in v okviru strateškega pregleda misije EUTM RCA.

                     (6)

                     V skladu s členom 5 Protokola o stališču Danske, ki je priložen Pogodbi o Evropski uniji in Pogodbi o delovanju Evropske unije, Danska ne sodeluje pri pripravi in izvajanju sklepov in ukrepov Unije, ki zadevajo obrambo. Danska zato ne sodeluje pri sprejetju tega sklepa, ki zanjo ni zavezujoč in se v njej ne uporablja, ter ne prispeva k financiranju te misije –

               SPREJEL NASLEDNJI SKLEP:

            Člen 1
            Sklep (SZVP) 2016/610 se spremeni:

                        (1)

                        v členu 1(2) se doda naslednje:

                                    „(d)

                                    strateške nasvete ministrstvu za notranje zadeve, generalnemu direktorju policije in generalnemu direktorju žandarmerije, da se omogočita naknadna interoperabilnost in usklajena uporaba obrambnih in notranjih varnostnih sil v Srednjeafriški republiki.“;

                        (2)

                        v členu 10 se odstavek 3 nadomesti z naslednjim:

                           „3.   Referenčni finančni znesek skupnih stroškov EUTM RCA za obdobje od 20. septembra 2018 do 19. septembra 2020 znaša 26 131 485 EUR. Odstotek tega referenčnega zneska iz člena 25(1) Sklepa (SZVP) 2015/528 znaša 0 %, odstotek iz člena 34(3) navedenega sklepa pa znaša 0 % za prevzete obveznosti in 0 % za plačila.“

            Člen 2
            Ta sklep začne veljati na dan sprejetja.

            V Bruslju, 10. decembra 2018

                  Za Svet

                  Predsednica

               F. MOGHERINI

            (1)  Sklep Sveta (SZVP) 2016/610 z dne 19. aprila 2016 o misiji Evropske unije za vojaško usposabljanje v okviru SVOP v Srednjeafriški republiki (EUTM RCA) (UL L 104, 20.4.2016, str. 21).

            (2)  Sklep Sveta (SZVP) 2018/1082 z dne 30. julija 2018 o spremembi Sklepa (SZVP) 2016/610 o misiji Evropske unije za vojaško usposabljanje v Srednjeafriški republiki (UL L 194, 31.7.2018, str. 140).


title: Sklep Sveta (SZVP) 2018/1944 z dne 10. decembra 2018 o razveljavitvi Sklepa 2010/127/SZVP o omejevalnih ukrepih proti Eritreji

text:
                  11.12.2018

                  SL

                  Uradni list Evropske unije

                  L 314/60

         SKLEP SVETA (SZVP) 2018/1944
         z dne 10. decembra 2018
         o razveljavitvi Sklepa 2010/127/SZVP o omejevalnih ukrepih proti Eritreji
         SVET EVROPSKE UNIJE JE –
         ob upoštevanju Pogodbe o Evropski uniji in zlasti člena 29 Pogodbe,
         ob upoštevanju predloga visokega predstavnika Unije za zunanje zadeve in varnostno politiko,
         ob upoštevanju naslednjega:

                     (1)

                     Varnostni svet Združenih narodov (VSZN) je 23. decembra 2009 sprejel Resolucijo Varnostnega sveta Združenih narodov (RVSZN) 1907(2009) o uvedbi omejevalnih ukrepov proti Eritreji, ki vključujejo prepoved prodaje in dobave orožja in sorodnega materiala v Eritrejo in iz nje.

                     (2)

                     Svet je 1. marca 2010 sprejel Sklep 2010/127/CFSP (1) o omejevalnih ukrepih proti Eritreji na podlagi RVSZN 1907 (2009).

                     (3)

                     VSZN je 14. novembra 2018 sprejel RVSZN 2444 (2018), s katero je s takojšnjim učinkom ukinil vse omejevalne ukrepe ZN proti Eritreji.

                     (4)

                     Sklep 2010/127/SZVP bi bilo treba zato razveljaviti –

               SPREJEL NASLEDNJI SKLEP:

            Člen 1
            Sklep 2010/127/SZVP se razveljavi.

            Člen 2
            Ta sklep začne veljati dan po objavi v Uradnem listu Evropske unije.

            V Bruslju, 10. decembra 2018

                  Za Svet

                  Predsednica

               F. MOGHERINI

            (1)  Sklep Sveta 2010/127/SZVP z dne 1. marca 2010 o omejevalnih ukrepih proti Eritreji (UL L 51, 2.3.2010, str.19).


title: Sklep Sveta (SZVP) 2018/1942 z dne 10. decembra 2018 o podaljšanju in spremembi Sklepa 2012/389/SZVP o misiji Evropske unije za krepitev zmogljivosti v Somaliji (EUCAP Somalia)

text:
                  11.12.2018

                  SL

                  Uradni list Evropske unije

                  L 314/56

         SKLEP SVETA (SZVP) 2018/1942
         z dne 10. decembra 2018
         o podaljšanju in spremembi Sklepa 2012/389/SZVP o misiji Evropske unije za krepitev zmogljivosti v Somaliji (EUCAP Somalia)
         SVET EVROPSKE UNIJE JE –
         ob upoštevanju Pogodbe o Evropski uniji ter zlasti členov 42(4) in 43(2) Pogodbe,
         ob upoštevanju predloga visokega predstavnika Unije za zunanje zadeve in varnostno politiko,
         ob upoštevanju naslednjega:

                     (1)

                     Svet je 16. julija 2012 sprejel Sklep 2012/389/SZVP (1) o misiji Evropske unije za krepitev regionalnih pomorskih zmogljivosti v državah Afriškega roga (EUCAP NESTOR).

                     (2)

                     Svet je 12. decembra 2016 sprejel Sklep (SZVP) 2016/2240 (2) o spremembi Sklepa 2012/389/SZVP. Ime misije je bilo spremenjeno v EUCAP Somalia, njen mandat pa podaljšan do 31. decembra 2018.

                     (3)

                     Svet je 15. februarja 2018 sprejel Sklep (SZVP) 2018/226 (3) o spremembi Sklepa 2012/389/SZVP in določitvi referenčnega finančnega zneska za obdobje do 31. decembra 2018.

                     (4)

                     Po celovitem in usklajenem strateškem pregledu delovanja SVOP v Somaliji in Afriškem rogu se je Politični in varnostni odbor dogovoril, da se mandat misije spremeni in podaljša do 31. decembra 2020.

                     (5)

                     Sklep 2012/389/SZVP bi bilo zato treba ustrezno spremeniti –

               SPREJEL NASLEDNJI SKLEP:

            Člen 1
            Sklep 2012/389/SZVP se spremeni:

                        (1)

                        v členu 3(1) se točka (c) nadomesti z naslednjim:

                                    „(c)

                                    te cilje uresničuje z zagotavljanjem podpore somalskim oblastem pri pripravi potrebne zakonodaje in vzpostavljanju sodnih organov, z zagotavljanjem potrebnega mentorstva, svetovanja, usposabljanja in opreme somalskim pomorskim civilnim organom izvrševanja prava ter z zagotavljanjem svetovanja glede politike, poveljevanja, nadzora in usklajevanja ministrstvu za notranjo varnost in policiji v podporo pobudam Unije in mednarodnih partnerjev.“;

                        (2)

                        v členu 13(1) se doda naslednji pododstavek:
                        „Referenčni finančni znesek za kritje odhodkov, povezanih z EUCAP Somalia, za obdobje od 1. januarja 2019 do 31. decembra 2020 znaša 66 100 000 EUR.“;

                        (3)

                        v členu 16 se drugi stavek nadomesti z naslednjim:
                        „Uporablja se do 31. decembra 2020.“

            Člen 2
            Ta sklep začne veljati na dan sprejetja.

            V Bruslju, 10. decembra 2018

                  Za Svet

                  Predsednica

               F. MOGHERINI

            (1)  Sklep Sveta 2012/389/SZVP z dne 16. julija 2012 o misiji Evropske unije za krepitev zmogljivosti v Somaliji (EUCAP Somalia) (UL L 187, 17.7.2012, str. 40).

            (2)  Sklep Sveta (SZVP) 2016/2240 z dne 12. decembra 2016 o spremembi Sklepa 2012/389/SZVP o misiji Evropske unije za krepitev regionalnih pomorskih zmogljivosti v državah Afriškega roga (EUCAP NESTOR) (UL L 337, 13.12.2016, str. 18).

            (3)  Sklep Sveta (SZVP) 2018/226 z dne 15. februarja 2018 o spremembi Sklepa 2012/389/SZVP o misiji Evropske unije za krepitev zmogljivosti v Somaliji (EUCAP Somalia) (UL L 43, 16.2.2018, str. 15).


title: Sklep Sveta (SZVP) 2018/1945 z dne 10. decembra 2018 o spremembi Sklepa 2010/231/SZVP o omejitvenih ukrepih proti Somaliji

text:
                  11.12.2018

                  SL

                  Uradni list Evropske unije

                  L 314/61

         SKLEP SVETA (SZVP) 2018/1945
         z dne 10. decembra 2018
         o spremembi Sklepa 2010/231/SZVP o omejitvenih ukrepih proti Somaliji
         SVET EVROPSKE UNIJE JE –
         ob upoštevanju Pogodbe o Evropski uniji in zlasti člena 29 Pogodbe,
         ob upoštevanju predloga visokega predstavnika Unije za zunanje zadeve in varnostno politiko,
         ob upoštevanju naslednjega:

                     (1)

                     Svet je 26. aprila 2010 sprejel Sklep 2010/231/SZVP (1).

                     (2)

                     Varnostni svet Združenih narodov je 14. novembra 2018 sprejel Resolucijo 2444 (2018). V njej je navedeno, da je eno od meril za uvrstitev na seznam v skladu z Resolucijo 1844 (2008) sodelovanje pri dejanjih, ki ogrožajo mir, varnost ali stabilnost Somalije, ali zagotavljanje podpore za taka dejanja, navedeno pa je tudi, da taka dejanja lahko med drugim vključujejo načrtovanje, vodenje ali storitev dejanj, ki vključujejo spolno nasilje in nasilje na podlagi spola.

                     (3)

                     Sklep 2010/231/SZVP bi bilo zato treba ustrezno spremeniti –

               SPREJEL NASLEDNJI SKLEP:

            Člen 1
            V členu 2 Sklepa 2010/231/SZVP se prva alinea nadomesti z naslednjim:

                        „—

                        so sodelovali pri dejanjih, ki ogrožajo mir, varnost ali stabilnost Somalije, ali so zagotavljali podporo za taka dejanja, kadar taka dejanja med drugim vključujejo:

                                    (i)

                                    načrtovanje, vodenje ali storitev dejanj, ki vključujejo spolno nasilje in nasilje na podlagi spola;

                                    (ii)

                                    dejanja, ki ogrožajo mirovni in spravni proces v Somaliji;

                                    (iii)

                                    dejanja, ki s silo grozijo zvezni vladi Somalije ali AMISOM,“.

            Člen 2
            Ta sklep začne veljati dan po objavi v Uradnem listu Evropske unije.

            V Bruslju, 10. decembra 2018

                  Za Svet

                  Predsednica

               F. MOGHERINI

            (1)  Sklep Sveta 2010/231/SZVP z dne 26. aprila 2010 o omejitvenih ukrepih proti Somaliji in razveljavitvi Skupnega stališča 2009/138/SZVP (UL L 105, 27.4.2010, str. 17).


title: Sklep Sveta (SZVP) 2019/25 z dne 8. januarja 2019 o spremembi in posodobitvi seznama oseb, skupin in subjektov, za katere se uporabljajo členi 2, 3 in 4 Skupnega stališča 2001/931/SZVP o uporabi posebnih ukrepov za boj proti terorizmu, in razveljavitvi Sklepa (SZVP) 2018/1084

text:
                  9.1.2019

                  SL

                  Uradni list Evropske unije

                  L 6/6

         SKLEP SVETA (SZVP) 2019/25
         z dne 8. januarja 2019
         o spremembi in posodobitvi seznama oseb, skupin in subjektov, za katere se uporabljajo členi 2, 3 in 4 Skupnega stališča 2001/931/SZVP o uporabi posebnih ukrepov za boj proti terorizmu, in razveljavitvi Sklepa (SZVP) 2018/1084
         SVET EVROPSKE UNIJE JE –
         ob upoštevanju Pogodbe o Evropski uniji in zlasti člena 29 Pogodbe,
         ob upoštevanju predloga visokega predstavnika Unije za zunanje zadeve in varnostno politiko,
         ob upoštevanju naslednjega:

                     (1)

                     Svet je 27. decembra 2001 sprejel Skupno stališče 2001/931/SZVP (1).

                     (2)

                     Svet je 30. julija 2018 sprejel Sklep (SZVP) 2018/1084 (2) o posodobitvi seznama oseb, skupin in subjektov, za katere se uporabljajo členi 2, 3 in 4 Skupnega stališča 2001/931/SZVP (v nadaljnjem besedilu: seznam).

                     (3)

                     V skladu s členom 1(6) Skupnega stališča 2001/931/SZVP je treba redno pregledovati imena oseb, skupin in subjektov s seznama, da se preveri, ali obstajajo razlogi za njihovo ohranjanje na seznamu.

                     (4)

                     V tem sklepu je izid pregleda, ki ga je opravil Svet v zvezi z osebami, skupinami in subjekti, za katere se uporabljajo členi 2, 3 in 4 Skupnega stališča 2001/931/SZVP.

                     (5)

                     Svet je preveril, da so pristojni organi iz člena 1(4) Skupnega stališča 2001/931/SZVP sprejeli odločitve v zvezi z vsemi osebami, skupinami in subjekti s seznama, v katerih so ugotovili, da so bili ti vpleteni v teroristična dejanja v smislu člena 1(2) in (3) Skupnega stališča 2001/931/SZVP. Svet je tudi sklenil, da bi morali za osebe, skupine in subjekte, za katere se uporabljajo členi 2, 3 in 4 Skupnega stališča 2001/931/SZVP, še naprej veljati posebni omejevalni ukrepi iz navedenega skupnega stališča.

                     (6)

                     Svet je ugotovil, da so bili dodatni dve osebi in en subjekt vpleteni v teroristična dejanja v smislu člena 1(2) in (3) Skupnega stališča 2001/931/SZVP, da je pristojni organ v smislu člena 1(4) tega skupnega stališča v zvezi z njimi sprejel odločitev ter da bi bilo treba te osebi in subjekt dodati na seznam oseb, skupin in subjektov, za katere se uporabljajo členi 2, 3 in 4 Skupnega stališča 2001/931/SZVP.

                     (7)

                     Seznam bi bilo treba ustrezno posodobiti, Sklep (SZVP) 2018/1084 pa razveljaviti –

               SPREJEL NASLEDNJI SKLEP:

            Člen 1
            Seznam oseb, skupin in subjektov, za katere se uporabljajo členi 2, 3 in 4 Skupnega stališča 2001/931/SZVP, je v Prilogi k temu sklepu.

            Člen 2
            Sklep (SZVP) 2018/1084 se razveljavi.

            Člen 3
            Ta sklep začne veljati na dan objave v Uradnem listu Evropske unije.

            V Bruslju, 8. januarja 2019

                  Za Svet

                  Predsednik

               G. CIAMBA

            (1)  Skupno stališče Sveta 2001/931/SZVP z dne 27. decembra 2001 o uporabi posebnih ukrepov za boj proti terorizmu (UL L 344, 28.12.2001, str. 93).

            (2)  Sklep Sveta (SZVP) 2018/1084 z dne 30. julija 2018 o posodobitvi seznama oseb, skupin in subjektov, za katere se uporabljajo členi 2, 3 in 4 Skupnega stališča 2001/931/SZVP o uporabi posebnih ukrepov za boj proti terorizmu, in razveljavitvi Sklepa (SZVP) 2018/475 (UL L 194, 31.7.2018, str. 144).

            PRILOGA
            Seznam oseb, skupin in subjektov iz člena 1
            I.   OSEBE

                        1.

                        ABDOLLAHI Hamed (alias Mustafa Abdullahi), rojen 11.8.1960 v Iranu. Številka potnega lista: D9004878.

                        2.

                        AL-NASSER, Abdelkarim Hussein Mohamed, rojen v Al Ihsi (Saudova Arabija), državljan Saudove Arabije.

                        3.

                        AL YACOUB, Ibrahim Salih Mohammed, rojen 16.10.1966 v Tarutu (Saudova Arabija), državljan Saudove Arabije.

                        4.

                        ARBABSIAR Manssor (alias Mansour Arbabsiar), rojen 6.3.1955 ali 15.3.1955 v Iranu. Državljan Irana in Združenih držav Amerike. Številka potnega lista: C2002515 (Iran). Številka potnega lista: 477845448 (ZDA). Številka nacionalne osebne izkaznice: 07442833, datum izteka veljavnosti: 15.3.2016 (vozniško dovoljenje ZDA).

                        5.

                        ASADI Assadollah, rojen 22.12.1971 v Teheranu (Iran), državljan Irana. Številka iranskega diplomatskega potnega lista: D9016657.

                        6.

                        BOUYERI, Mohammed (alias Abu ZUBAIR, alias SOBIAR, alias Abu ZOUBAIR), rojen 8.3.1978 v Amsterdamu (Nizozemska).

                        7.

                        EL HAJJ, Hassan Hassan, rojen 22.3.1988 v kraju Zaghdraiya, Sidon, Libanon, državljan Kanade. Številka potnega lista: JX446643 (Kanada).

                        8.

                        HASHEMI MOGHADAM Saeid, rojen 6.8.1962 v Teheranu (Iran), državljan Irana. Številka potnega lista: D9016290, datum izteka veljavnosti: 4.2.2019.

                        9.

                        IZZ-AL-DIN, Hasan (alias GARBAYA, Ahmed, alias SA-ID, alias SALWWAN, Samir), Libanon, rojen leta 1963 v Libanonu, državljan Libanona.

                        10.

                        MELIAD, Farah, rojen 5.11.1980 v Sydneyju (Avstralija), državljan Avstralije. Številka potnega lista: M2719127 (Avstralija).

                        11.

                        MOHAMMED, Khalid Shaikh (alias ALI, Salem, alias BIN KHALID, Fahd Bin Adballah, alias HENIN, Ashraf Refaat Nabith, alias WADOOD, Khalid Adbul), rojen 14.4.1965 ali 1.3.1964 v Pakistanu, številka potnega lista: 488555.

                        12.

                        ȘANLI, Dalokay (alias Sinan), rojen 13.10.1976 v Pülümüru (Turčija).

                        13.

                        SHAHLAI Abdul Reza (alias Abdol Reza Shala'i, alias Abd-al Reza Shalai, alias Abdorreza Shahlai, alias Abdolreza Shahla'i, alias Abdul-Reza Shahlaee, alias Hajj Yusef, alias Haji Yusif, alias Hajji Yasir, alias Hajji Yusif, alias Yusuf Abu-al-Karkh), rojen okoli leta 1957 v Iranu. Naslova: (1) Kermanshah, Iran, (2) vojaško oporišče Mehran, provinca Ilam, Iran.

                        14.

                        SHAKURI Ali Gholam, rojen okoli leta 1965 v Teheranu, Iran.

                        15.

                        SOLEIMANI Qasem (alias Ghasem Soleymani, alias Qasmi Sulayman, alias Qasem Soleymani, alias Qasem Solaimani, alias Qasem Salimani, alias Qasem Solemani, alias Qasem Sulaimani, alias Qasem Sulemani), rojen 11.3.1957 v Iranu. Državljan Irana. Številka potnega lista: 008827 (iranski, diplomatski), izdan leta 1999. Naziv: generalmajor.

                  II.   SKUPINE IN SUBJEKTI

                        1.

                        „Abu Nidal Organisation“ (Organizacija Abu Nidal) – „ANO“ (alias „Fatah Revolutionary Council“ (Revolucionarni svet Fataha), alias „Arab Revolutionary Brigades“ (Arabske revolucionarne brigade), alias „Black September“ (Črni september), alias „Revolutionary Organisation of Socialist Muslims“ (Revolucionarna organizacija socialističnih muslimanov)).

                        2.

                        „Al-Aqsa Martyr's Brigade“ (Brigada mučenikov Al Akse).

                        3.

                        „Al-Aksa e.V.“.

                        4.

                        „Babbar Khalsa“.

                        5.

                        „Communist Party of the Philippines“ (Komunistična stranka Filipinov), vključno z „New People's Army“ (Nova ljudska vojska) – „NPA“, Filipini.

                        6.

                        „Directorate for Internal Security of the Iranian Ministry for Intelligence and Security“ (Direktorat za notranjo varnost iranskega Ministrstva za obveščevalno dejavnost in varnost).

                        7.

                        „Gama'a al-Islamiyya“ (alias „Al-Gama'a al-Islamiyya“) („Islamic Group“ (Islamistična skupina) – „IG“).

                        8.

                        „İslami Büyük Doğu Akıncılar Cephesi“ – „IBDA-C“ („Great Islamic Eastern Warriors Front“ (Fronta islamskih bojevnikov velikega vzhoda)).

                        9.

                        „Hamas“, vključno s „Hamas-Izz al-Din al-Qassem“.

                        10.

                        „Hizballah Military Wing“ (vojaško krilo Hezbolaha) (alias „Hezbollah Military Wing“, alias „Hizbullah Military Wing“, alias „Hizbollah Military Wing“, alias „Hezballah Military Wing“, alias „Hisbollah Military Wing“, alias „Hizbu'llah Military Wing“, alias „Hizb Allah Military Wing“, alias „Jihad Council“ (in vse enote, ki mu poročajo, vključno s službo za zunanjo varnost)).

                        11.

                        „Hizbul Mujahideen“ – „HM“.

                        12.

                        „Khalistan Zindabad Force“ (Skupina Kalistan Zindabad) – „KZF“.

                        13.

                        „Kurdistan Workers' Party“ (Delavska stranka Kurdistana) – „PKK“ (alias „KADEK“, alias „KONGRA-GEL“).

                        14.

                        „Liberation Tigers of Tamil Eelam“ (Osvobodilni tigri tamilskega Eelama) – „LTTE“.

                        15.

                        „Ejército de Liberación Nacional“ (Nacionalna osvobodilna vojska).

                        16.

                        „Palestinian Islamic Jihad“ (Palestinski islamski džihad) – „PIJ“.

                        17.

                        „Popular Front for the Liberation of Palestine“ (Ljudska fronta za osvoboditev Palestine) – „PFLP“.

                        18.

                        „Popular Front for the Liberation of Palestine – General Command“ (Ljudska fronta za osvoboditev Palestine – splošno poveljstvo) (alias „PFLP – General Command“ (PFLP – splošno poveljstvo)).

                        19.

                        „Devrimci Halk Kurtuluș Partisi-Cephesi“ – „DHKP/C“ (alias „Devrimci Sol“ („Revolutionary Left“ (Revolucionarna levica)), alias „Dev Sol“) (Revolucionarna ljudska osvobodilna vojska/fronta/stranka)).

                        20.

                        „Sendero Luminoso“ – „SL“ (Sijoča pot).

                        21.

                        „Teyrbazen Azadiya Kurdistan“ – „TAK“ (alias „Kurdistan Freedom Falcons“, alias „Kurdistan Freedom Hawks“ (Kurdistanski sokoli svobode)).


Odločba Komisije z dne 05/10/2018 o razglasitvi združljivosti koncentracije s skupnim trgom (Zadeva št. COMP/M.8960 - Adient plc / The Boeing Company) v skladu z Uredbo Sveta (ES) št. 139/2004 (Besedilo v angleškem jeziku je edino verodostojno)


Odločba Komisije z dne 29/11/2018 o razglasitvi združljivosti koncentracije s skupnim trgom (Zadeva št. COMP/M.8951 - Suzano Papel e Celulose S.A. / Fibria Celulose S.A.) v skladu z Uredbo Sveta (ES) št. 139/2004 (Besedilo v angleškem jeziku je edino verodostojno)


Odločba Komisije z dne 08/01/2019 o razglasitvi združljivosti koncentracije s skupnim trgom (Zadeva št. COMP/M.9202 - Bain Capital Investors, LLC / Oscar Holding SAS) v skladu z Uredbo Sveta (ES) št. 139/2004 (Besedilo v angleškem jeziku je edino verodostojno)


Odločba Komisije z dne 26/07/2018 o razglasitvi združljivosti koncentracije s skupnim trgom (Zadeva št. COMP/M.8905 - AXA Konzern AG / ROLAND Rechtsschutzversicherungs-AG) v skladu z Uredbo Sveta (ES) št. 139/2004 (Besedilo v angleškem jeziku je edino verodostojno)


Odločba Komisije z dne 09/01/2019 o razglasitvi združljivosti koncentracije s skupnim trgom (Zadeva št. COMP/M.9207 - IFM Investors Pty Ltd / Vitol Holding BV) v skladu z Uredbo Sveta (ES) št. 139/2004 (Besedilo v angleškem jeziku je edino verodostojno)


Odločba Komisije z dne 11/12/2018 o razglasitvi združljivosti koncentracije s skupnim trgom (Zadeva št. COMP/M.8881 - GEFCO ESPAÑA, S.A. / BERGÉ AUTOMOTIVE LOGISTICS, S.L.) v skladu z Uredbo Sveta (ES) št. 139/2004 (Besedilo v angleškem jeziku je edino verodostojno)


Odločba Komisije z dne 09/01/2019 o razglasitvi združljivosti koncentracije s skupnim trgom (Zadeva št. COMP/M.9201 - Siemens AG / TUTPL) v skladu z Uredbo Sveta (ES) št. 139/2004 (Besedilo v angleškem jeziku je edino verodostojno)


Odločba Komisije z dne 21/01/2019 o razglasitvi združljivosti koncentracije s skupnim trgom (Zadeva št. COMP/M.9135 - The Blackstone Group L.P. / Luminor Bank AS) v skladu z Uredbo Sveta (ES) št. 139/2004 (Besedilo v angleškem jeziku je edino verodostojno)


Odločba Komisije z dne 13/12/2018 o razglasitvi združljivosti koncentracije s skupnim trgom (Zadeva št. COMP/M.9139 - Haier Europe Appliances Holding B.V. / Candy) v skladu z Uredbo Sveta (ES) št. 139/2004 (Besedilo v angleškem jeziku je edino verodostojno)


Odločba Komisije z dne 12/02/2019 o razglasitvi združljivosti koncentracije s skupnim trgom (Zadeva št. COMP/M.9169 - Caisse des dépôts et consignations / Swiss Life) v skladu z Uredbo Sveta (ES) št. 139/2004 (Besedilo v francoskem jeziku je edino verodostojno)


Odločba Komisije z dne 14/02/2019 o razglasitvi združljivosti koncentracije s skupnim trgom (Zadeva št. COMP/M.9243 - KKR & Co. Inc. / China Resources Company Limited / Genesis Care Pty Limited) v skladu z Uredbo Sveta (ES) št. 139/2004 (Besedilo v angleškem jeziku je edino verodostojno)


Odločba Komisije z dne 13/02/2019 o razglasitvi združljivosti koncentracije s skupnim trgom (Zadeva št. COMP/M.9266 - KUWAIT INVESTMENT AUTHORITY / IIF INT'L HOLDING L.P. / NORTH SEA MIDSTREAM PARTNERS LIMITED) v skladu z Uredbo Sveta (ES) št. 139/2004 (Besedilo v angleškem jeziku je edino verodostojno)


Odločba Komisije z dne 13/02/2019 o razglasitvi združljivosti koncentracije s skupnim trgom (Zadeva št. COMP/M.9229 - Financière SNOP Dunois S.A. / Tower Automotive Holdings Europe B.V.) v skladu z Uredbo Sveta (ES) št. 139/2004 (Besedilo v angleškem jeziku je edino verodostojno)


Odločba Komisije z dne 14/02/2019 o razglasitvi združljivosti koncentracije s skupnim trgom (Zadeva št. COMP/M.9262 - ADM Arkady Limited / Gleadell Agriculture) v skladu z Uredbo Sveta (ES) št. 139/2004 (Besedilo v angleškem jeziku je edino verodostojno)


Odločba Komisije z dne 21/12/2018 o razglasitvi združljivosti koncentracije s skupnim trgom (Zadeva št. COMP/M.9122 - The Coca-Cola Company / Costa Limited) v skladu z Uredbo Sveta (ES) št. 139/2004 (Besedilo v angleškem jeziku je edino verodostojno)


Odločba Komisije z dne 08/02/2019 o razglasitvi združljivosti koncentracije s skupnim trgom (Zadeva št. COMP/M.9126 - Mitsubishi Heavy Industries, Ltd. / Danfoss A/S / Artemis Intelligent Power Limited) v skladu z Uredbo Sveta (ES) št. 139/2004 (Besedilo v angleškem jeziku je edino verodostojno)


title: Sklep Sveta (EU) 2019/274 z dne 11. januarja 2019 o podpisu, v imenu Evropske unije in Evropske skupnosti za atomsko energijo, Sporazuma o izstopu Združenega kraljestva Velika Britanija in Severna Irska iz Evropske unije in Evropske skupnosti za atomsko energijo (Besedilo velja za EGP.)

text:
                  19.2.2019

                  SL

                  Uradni list Evropske unije

                  LI 47/1

         SKLEP SVETA (EU) 2019/274
         z dne 11. januarja 2019
         o podpisu, v imenu Evropske unije in Evropske skupnosti za atomsko energijo, Sporazuma o izstopu Združenega kraljestva Velika Britanija in Severna Irska iz Evropske unije in Evropske skupnosti za atomsko energijo
         (Besedilo velja za EGP)
         SVET EVROPSKE UNIJE JE –
         ob upoštevanju Pogodbe o Evropski uniji in zlasti člena 50 Pogodbe,
         ob upoštevanju predloga Evropske komisije,
         ob upoštevanju naslednjega:

                     (1)

                     Združeno kraljestvo je 29. marca 2017 uradno obvestilo Evropski svet o svoji nameri, da izstopi iz Evropske unije in Evropske skupnosti za atomsko energijo (v nadaljnjem besedilu: Euratom) v skladu s členom 50 PEU, ki se uporablja za Euratom na podlagi člena 106a Pogodbe o ustanovitvi Evropske skupnosti za atomsko energijo.

                     (2)

                     Svet je 22. maja 2017 pooblastil Komisijo, da začne pogajanja z Združenim kraljestvom o sporazumu o podrobnostih njegovega izstopa, ki bi upošteval okvir njegovih prihodnjih odnosov z Unijo.

                     (3)

                     Pogajanja so potekala v skladu s smernicami z dne 29. aprila in 15. decembra 2017 ter 23. marca 2018, ki jih je Evropski svet predložil s splošnim ciljem, da se zagotovi urejen izstop Združenega kraljestva iz Unije in Euratoma.

                     (4)

                     Evropski svet je 25. novembra 2018 podprl Sporazum o izstopu Združenega kraljestva Velika Britanija in Severna Irska iz Evropske unije in Evropske skupnosti za atomsko energijo (v nadaljnjem besedilu: Sporazum).

                     (5)

                     Glede na to, da so se pogajanja zaključila, bi bilo treba Sporazum podpisati v imenu Unije, pod pogojem, da so izpolnjeni postopki, potrebni za njegovo poznejšo sklenitev.

                     (6)

                     V skladu s členom 106a Pogodbe o ustanovitvi Evropske skupnosti za atomsko energijo se člen 50 PEU uporablja za Euratom.

                     (7)

                     Sporazum določa prehodno obdobje, v katerem se bo pravo Unije, vključno z mednarodnimi sporazumi, uporabljalo za Združeno kraljestvo in v njem ne glede na vse posledice izstopa Združenega kraljestva iz Unije, kar zadeva sodelovanje Združenega kraljestva v institucijah, organih, uradih in agencijah Unije. Zato bi morala Komisija v imenu Unije in Euratoma uradno obvestiti druge pogodbenice teh sporazumov, da se v prehodnem obdobju za namene teh sporazumov Združeno kraljestvo obravnava kot država članica.

                     (8)

                     Drugi odstavek člena 185 Sporazuma določa, da lahko pri pripravi pisnega uradnega obvestila o zaključku svojih potrebnih notranjih postopkov Unija v zvezi s katero koli državo članico, ki je navedla razloge, povezane s temeljnimi načeli nacionalnega prava te države članice, izjavi, da lahko izvršitveni sodni organi te države članice v prehodnem obdobju poleg razlogov za neizvršitev evropskega naloga za prijetje iz Okvirnega sklepa Sveta 2002/584/PNZ (1) zavrnejo predajo njenih državljanov Združenemu kraljestvu na podlagi evropskega naloga za prijetje. Zato je primerno določiti rok, v katerem bi morale države članice, ki nameravajo izkoristiti to možnost, o tem obvestiti Komisijo in generalni sekretariat Sveta.

                     (9)

                     Kot je določeno v členu 50(4) PEU, Združeno kraljestvo ne sodeluje pri razpravah Sveta o tem sklepu niti pri njegovem sprejetju –

               SPREJEL NASLEDNJI SKLEP:

            Člen 1
            Podpis, v imenu Unije in Evropske skupnosti za atomsko energijo, Sporazuma o izstopu Združenega kraljestva Velika Britanija in Severna Irska iz Evropske unije in Evropske skupnosti za atomsko energijo se odobri s pridržkom sklenitve navedenega sporazuma.
            Besedilo Sporazuma je priloženo temu sklepu (2).

            Člen 2
            Predsednik Evropskega sveta in predsednik Komisije sta pooblaščena, da podpišeta Sporazum v imenu Unije in Evropske skupnosti za atomsko energijo.

            Člen 3
            Komisija takoj po podpisu Sporazuma uradno obvesti druge pogodbenice mednarodnih sporazumov iz točke (a)(iv) člena 2 Sporazuma, da se Združeno kraljestvo, pod pogojem, da bo Sporazum začel veljati, za namene teh mednarodnih sporazumov v prehodnem obdobju obravnava kot država članica.

            Člen 4
            Države članice, ki nameravajo izkoristiti možnost iz drugega odstavka člena 185 Sporazuma, o svoji nameri obvestijo Komisijo in generalni sekretariat Sveta pred 15. februarjem 2019.

            Člen 5
            Ta sklep začne veljati na dan sprejetja.

            V Bruslju, 11. januarja 2019

                  Za Svet

                  Predsednik

               G. CIAMBA

            (1)  Okvirni sklep Sveta 2002/584/PNZ z dne 13. junija 2002 o evropskem nalogu za prijetje in postopkih predaje med državami članicam (UL L 190 18.7.2002, str. 1).

            (2)  UL C 66 I, 19.2.2019, str. 1.


title: Sklep Komisije (EU) 2019/286 z dne 12. februarja 2019 o predlagani državljanski pobudi z naslovom „Zahtevajmo pametnejšo zakonodajo o vapanju!“ (notificirano pod dokumentarno številko C(2019) 926)

text:
                  19.2.2019

                  SL

                  Uradni list Evropske unije

                  L 47/45

         SKLEP KOMISIJE (EU) 2019/286
         z dne 12. februarja 2019
         o predlagani državljanski pobudi z naslovom „Zahtevajmo pametnejšo zakonodajo o vapanju!“

               (notificirano pod dokumentarno številko C(2019) 926)

         (Besedilo v angleškem jeziku je edino verodostojno)
         EVROPSKA KOMISIJA JE –
         ob upoštevanju Pogodbe o delovanju Evropske unije,
         ob upoštevanju Uredbe (EU) št. 211/2011 Evropskega parlamenta in Sveta z dne 16. februarja 2011 o državljanski pobudi (1) in zlasti člena 4 Uredbe,
         ob upoštevanju naslednjega:

                     (1)

                     Predlagana državljanska pobuda z naslovom „Zahtevajmo pametnejšo zakonodajo o vapanju!“ se nanaša na naslednje: „Komisijo EU pozivamo, naj razveljavi člen 20 Direktive 2014/40/EU Evropskega parlamenta in Sveta (2) in oblikuje prilagojeno zakonodajo, ki izdelke za vapanje jasno ločuje od tobačnih in farmacevtskih izdelkov.“

                     (2)

                     Cilji predlagane državljanske pobude se nanašajo na naslednje: „črtati člen 20 Direktive 2014/40/EU in ga nadomestiti s prilagojeno in na dokazih temelječo zakonodajo v skladu z delovanjem notranjega trga, ki razlikuje med izdelki za vapanje ter tobačnimi in farmacevtskimi izdelki; zagotoviti novo zakonodajo, ki bo temeljila na obvezni skladnosti z zanesljivimi standardi za kakovost izdelkov ter varnostnimi in proizvodnimi standardi, skupaj z odgovornimi praksami trženja, ki zagotavljajo zaščito mladih; politika v zvezi z vapanjem bi morala spodbujati inovacije ter zagotoviti, da bodo kadilci in vaperji imeli jasne informacije in dostop do manj škodljivih netobačnih alternativ.“

                     (3)

                     Pogodba o Evropski uniji (v nadaljnjem besedilu: PEU) krepi državljanstvo Unije in nadalje krepi demokratično delovanje Unije; med drugim določa, da ima vsak državljan pravico sodelovati v demokratičnem življenju Unije prek evropske državljanske pobude.

                     (4)

                     Zato bi morali biti postopki in pogoji, potrebni za državljansko pobudo, jasni, preprosti, uporabniku prijazni in sorazmerni z naravo državljanske pobude, da bi spodbujali sodelovanje državljanov in prispevali k večji dostopnosti Unije.

                     (5)

                     Za izvajanje Pogodb se lahko sprejmejo pravni akti Unije:

                                 —

                                 v zvezi z uskladitvijo določb zakonov in drugih predpisov v državah članicah, ki se nanašajo na začetek opravljanja in opravljanje dejavnosti samozaposlenih oseb na podlagi členov 53(1) in 62 Pogodbe o delovanju Evropske unije (PDEU),

                                 —

                                 na podlagi člena 114 PDEU v zvezi s približevanjem določb zakonov in drugih predpisov v državah članicah, katerih predmet je vzpostavitev in delovanje notranjega trga.

                     (6)

                     Predlagana državljanska pobuda iz navedenih razlogov ni očitno zunaj okvira pristojnosti Komisije za predložitev predlogov pravnih aktov Unije za namen izvajanja Pogodb v skladu s členom 4(2)(b) Uredbe.

                     (7)

                     Poleg tega je bil v skladu s členom 3(2) Uredbe ustanovljen državljanski odbor in imenovani sta bili kontaktni osebi, predlagana državljanska pobuda pa ni očitno žaljiva, neresna ali provokativna in ni v očitnem nasprotju z vrednotami Unije, kot so določene v členu 2 PEU.

                     (8)

                     Predlagano državljansko pobudo z naslovom „Zahtevajmo pametnejšo zakonodajo o vapanju!“ bi bilo treba zato prijaviti –

               SPREJELA NASLEDNJI SKLEP:

            Člen 1
            Predlagano državljansko pobudo z naslovom „Zahtevajmo pametnejšo zakonodajo o vapanju!“ se prijavi.

            Člen 2
            Ta sklep začne veljati 20. februarja 2019.

            Člen 3
            Ta sklep je naslovljen na organizatorje (člane državljanskega odbora) predlagane državljanske pobude „Zahtevajmo pametnejšo zakonodajo o vapanju!“, ki jih kot kontaktni osebi zastopata Dustin DAHLMANN in Mose GIACOMELLO.

            V Strasbourgu, 12. februarja 2019

                  Za Komisijo

               Frans TIMMERMANS

                  Podpredsednik

            (1)  UL L 65, 11.3.2011, str. 1.

            (2)  Direktiva 2014/40/EU Evropskega parlamenta in Sveta z dne 3. aprila 2014 o približevanju zakonov in drugih predpisov držav članic o proizvodnji, predstavitvi in prodaji tobačnih in povezanih izdelkov in razveljavitvi Direktive 2001/37/ES (UL L 127, 29.4.2014, str. 1).


title: Sklep Sveta (EU) 2019/292 z dne 12. februarja 2019 o pooblastilu za posredovanje tajnih podatkov EU tretjim državam in mednarodnim organizacijam

text:
                  20.2.2019

                  SL

                  Uradni list Evropske unije

                  L 48/20

         SKLEP SVETA (EU) 2019/292
         z dne 12. februarja 2019
         o pooblastilu za posredovanje tajnih podatkov EU tretjim državam in mednarodnim organizacijam
         SVET EVROPSKE UNIJE JE –
         ob upoštevanju Sklepa Sveta 2013/488/EU z dne 23. septembra 2013 o varnostnih predpisih za varovanje tajnih podatkov EU (1) ter zlasti člena 13 Sklepa in Priloge VI k Sklepu,
         ob upoštevanju naslednjega:

                     (1)

                     Evropska unija s tretjimi državami in mednarodnimi organizacijami sklepa sporazume o varnostnih postopkih za izmenjavo in varovanje tajnih podatkov.

                     (2)

                     Generalni sekretar lahko v imenu generalnega sekretariata Sveta sklene dogovore o izvajanju s tretjimi državami in mednarodnimi organizacijami v zvezi z varnostnimi postopki za izmenjavo tajnih podatkov.

                     (3)

                     V skladu z odstavkom 37 Priloge VI k Sklepu Sveta 2013/488/EU Svet sprejme odločitev, da se generalni sekretar pooblasti za posredovanje tajnih podatkov EU tretjim državam ali mednarodnim organizacijam v skladu s sporazumi o varnostnih postopkih za izmenjavo in varovanje tajnih podatkov ali dogovori o izvajanju v zvezi z varnostnimi postopki za izmenjavo tajnih podatkov –

               SPREJEL NASLEDNJI SKLEP:

            Člen 1

               1.   Kadar je med Unijo in tretjo državo ali mednarodno organizacijo v veljavi sporazum o varnostnih postopkih za izmenjavo in varovanje tajnih podatkov (v nadaljnjem besedilu: sporazum o varnosti podatkov) ter v skladu s Sklepom 2013/488/EU, je generalni sekretar Sveta pooblaščen, da v skladu z načelom soglasja organa izvora tej tretji državi ali mednarodni organizaciji posreduje tajne podatke EU, ki spadajo v področje uporabe sporazuma o varnosti podatkov, do stopnje, ki jo določi Varnostni odbor Sveta na podlagi odstavka 11 Priloge VI k Sklepu 2013/488/EU. Odločitev o posredovanju tajnih podatkov EU tretji državi ali mednarodni organizaciji v skladu s sporazumom o varnosti podatkov sprejme generalni sekretar za vsak primer posebej.

               2.   Kadar je generalni sekretar Sveta po odobritvi Sveta in v skladu s Sklepom 2013/488/EU s tretjo državo ali mednarodno organizacijo sklenil dogovor o izvajanju v zvezi z varnostnimi postopki za izmenjavo tajnih podatkov (v nadaljnjem besedilu: dogovor o izvajanju), je generalni sekretar Sveta pooblaščen, da v skladu z načelom soglasja organa izvora tej tretji državi ali mednarodni organizaciji posreduje tajne podatke EU, ki spadajo v področje uporabe dogovora o izvajanju, do stopnje, ki je določena v njem. Odločitev o posredovanju tajnih podatkov EU tretji državi ali mednarodni organizaciji v skladu z dogovorom o izvajanju sprejme generalni sekretar za vsak primer posebej.

               3.   Generalni sekretar Sveta lahko pooblastilo iz odstavka 1 in 2 prenese na višje uradnike generalnega sekretariata Sveta.

            Člen 2
            S tem sklepom se razveljavita in nadomestita naslednja sklepa:

                        (1)

                        Sklep Sveta z dne 20. junija 2011 o posredovanju informacij na podlagi stalnih sporazumov s tretjimi državami ali mednarodnimi organizacijami o varnostnih postopkih pri izmenjavi tajnih podatkov;

                        (2)

                        Sklep Sveta z dne 20. junija 2011 o posredovanju informacij na podlagi upravnih dogovorov z mednarodnimi organizacijami o varnostnih postopkih za izmenjavo tajnih podatkov.

            Člen 3
            Ta sklep začne veljati na dan sprejetja.

            V Bruslju, 12. februarja 2019

                  Za Svet

                  Predsednik

               E.O. TEODOROVICI

            (1)  UL L 274, 15.10.2013, str. 1.